Perussuomalaisten nuoret naisehdokkaat ottavat kantaa nykyfeminismiä vastaan – "Kaikkiin ongelmiin on syynä lähinnä valkoihoinen mies, joka on mystisessä valta-asemassa"

Tampereella syntynyttä Minna Canthia pidetään yhtenä keskeisimmistä suomalaisen feminismin vaikuttajista.

Pekka Ruissalo

Kaksi Perussuomalaisten nuorta pirkanmaalaista eduskuntavaaliehdokasta on Minna Canthin syntymäpäivänä lähettänyt julkisuuteen tiedotteen, jossa he kritisoivat "nykyfeminismiä". Tampereella syntynyttä Minna Canthia pidetään yhtenä tärkeimmistä suomalaisen feminismin puolestapuhujista.

– Aikanaan tärkeitä asioita, kuten naisten ääni- ja omistusoikeutta sekä muita tasavertaisia juridisia oikeuksia ajanut tärkeä yhteiskunnallinen liike on muuttunut eturyhmäpolitikoinniksi, jossa ihmisen sukupuolen ja ihonvärin perusteella määritellään oikeuksia ja sanojen painoarvoa, kommentoi eduskuntavaaliehdokas Erika Veltheim

– Tällä hetkellä liikkeeseen kuuluu olennaisena osana miesten syrjiminen, eri sukupuolille ja etnisyyksille rakennetut erioikeudet kiintiöillä, sananvapauden rajoittamispyrkimykset vihapuheen varjolla sekä naisia ja vähemmistöjä uhriuttava retoriikka, jossa kaikkiin ongelmiin on syynä lähinnä valkoihoinen mies joka on jossain mystisessä valta-asemassa, jatkaa Perussuomalaisten Nuorten varapuheenjohtaja, samaten eduskuntavaaliehdokas Auri Siika-aho

Kaksikko ihmettelee kannanotossaan muun muassa nais- ja mieskiintiöitä työpaikkojen rekrytointien osalta.

– Me naisina koemme naisia halventavana, jos meidät valitaan työhön tai tehtävään vain sukupuolemme takia vaikka tarjolla olisi ollut pätevämpi mieshakija, poliittisista tehtävistä puhumattakaan. Mitä tasa-arvoa edustaa niin sanottu 50/50–ajattelu asiassa kuin asiassa? Vaadimme kiintiöiden purkua. Ei ole millään tavalla hyväksyttävää asettaa ihmisiä erilaiseen juridiseen asemaan etnisyyden tai sukupuolen mukaan, vaan tehtäviin pitää ehdottomasti valita pätevimmät ja kyvykkäimmät hakijat, Siika-aho ja Veltheim sanovat.